海上谣
于光褒 (Qing)
秋色沈沈海水碧，长鲸尾碎珊瑚赤。五铢衣薄不胜秋，嫦娥惊落银蟾魄。香索牵铃护琼蕊，玉梅袅袅寒烟里。瑶浆谁肯贮晶盘，雏凤䙰褷飞不起。麟脯红洒桃花盐，兰堂桂烛跋重添。贝阙珠宫宴龙女，修竹寒倚钩湘帘。五岳神图送阿母，海若前驱蛟螭走。好凭青鸟寄相思，绛河迢递空回首。冷云漠漠独自眠，芙蓉花落仙城烟。宝带牵情入幽梦，摇空水绿天风连。